Бзылъхугъэ гуащIафIэ
Налшык ЩэнхабзэмкIэ и фондым зэхыхьэ гуапэ щекIуэкIащ. Ар теухуауэ щытащ Къэнэмэт Марие концертмейстеру зэрылажьэрэ илъэс 50 зэрырикъум. Пшыхьыр иригъэкIуэкIащ ГъуазджэхэмкIэ сабий школ №1-м и унафэщIым и къуэдзэ Котовская Ася.
Зэхыхьэр къызэрагъэпэщащ «ЗыгъэпсэхупIэ парк» IуэхущIапIэмрэ Налшык къалэ администрацэм щэнхабзэмкIэ и управленэмрэ.
НыбжьыщIэ театрым и режиссер Нало Аскэр зэхуэсахэм усэ къахуеджащ. Къэнэмэт Марие и псалъэм къыхигъэщащ къызыхэкIа Табыхъухэ пщIэ зиIэ лъэпкъыжьу зэрыщытыр, пшынауэ Iэзэу къэгъуэгурыкIуэ и адэ шыпхъухэр IэщIагъэ къыщыхихым гъуазэ зэрыхуэхъуар, иджыри абыхэм щапхъэ зэратрихыр.
ЗыгъэпсэхупIэ паркым и унафэщIым и къуэдзэ Ульбашев Хъызыр жиIащ республикэм и щэнхабзэм зегъэужьыным Марие хэлъхьэныгъэфI зэрыхуищIар, и IэщIагъэм гу къабзэрэ псэ хьэлэлкIэ зэрыпэрытар, ныбжьыщIэ куэд гъуазджэмрэ щэнхабзэмрэ зэрыхуигъэсар.
«Къуршхэм я бынхэр» сабий ансамблым и художественнэ унафэщI Кушмэзокъуэ Рафаиль илъэс куэдкIэ зыдэлэжьа Марие зэрыцIыху гуащIафIэм тепсэлъыхьа нэужь, ехъуэхъуащ узыншагъэрэ гуфIэгъуэрэ щымыщIэну, гъащIэ кIыхь хъуну.
Марие иригъэджа икIи илъэс 20-кIэ къыдэлэжьа Къардэн Лерэ жиIащ бгырыс бзылъхугъэ гуащIафIэм и щапхъэ нэсу ар дунейм зэрытетыр, псалъэ гуапэ куэд зэрыхуэфащэр, абы и гъэсэн зыбжанэ и лъагъуэм зэрырикIуэжар, район, щIыналъэ зэпеуэхэм нэхъыбэжи зэрыщытекIуар.
Апхуэдэу Къэнэмэт Марие и гъэсэнхэм я адэ-анэхэми фIыщIэ ин хуащIащ бзылъхугъэм, я бынхэр гъуазджэмрэ щэнхабзэмрэ зэрыхуригъэджам папщIэ.
Налшык къалэ администрацэм щэнхабзэмкIэ и къудамэм и унафэщI Токъуий Мадинэ Къэнэмэтым гуапэу ехъуэхъуа нэужь, я IуэхущIапIэм и щIыхь тхылъ иритащ.
Пшыхьыр ягъэдэхащ КъБР-м и цIыхубэ артисткэ Бесчокъуэ Майе, дунейпсо зэпеуэхэм я лауреат Тенджыз Къантемыр, гъуазджэхэмкIэ школым щеджэхэу Хъуромэ Алинэ, Сойкувет Роксанэ, Ингуш Республикэм щIыхь зиIэ и артист Жашуев Башир сымэ, музыкэ школ №2-м и «Къуршхэм я бынхэр» сабий ансамблым.
БжьыхьэлI Розэ.
